પહેલો વરસાદ કાઇ એમનેમ નથી આવી જતો. મોટેભાગે પહેલા વરસાદની સાથે સાથે આંધી અને વંટોળ પણ ચઢે છે. આથી નબળા મનના લોકો ઘરના બારી-બારણા બંધ કરવા પોતે પ્રવૃત્ત થાય છે અને બીજાઓને ધંધે લગાડે છે. આમ પહેલા વરસાદમાં આવતી માટીની જે ગંધનું અમુક કવિઓ માર્કેટિંગ કરી ગયા છે, એ ઘરમાં ન આવી શકે તેવાં પ્રયોજનો લોકોએ કરવા પડે છે. આમ છતાં ઘરમાં ધૂળધૂળ થઇ જ જાય છે. અને પછી ઘરના ચોખ્ખાઈ પ્રિય સભ્ય દ્વારા થતો કકળાટ વરસાદના ગડગડાટ કરતા પણ વધારે ઘોંઘાટ ઉત્પન્ન કરે છે. આ ઉપરાંત પહેલો વરસાદ પડે એ દિવસે સાંજે દીવાબત્તી થતાં જ મંકોડાઓને પાંખો ફૂટે છે જે પહેલા સ્ટ્રીટ લાઈટ આસપાસ જમા થાય છે અને લાગ મળતાં એ ઘરમાં પણ ઘુસે છે. પછી ઘરમાં બારીઓ અને લાઈટો બંધ કરવી પડે છે. આમ છતાં ટીવી પર અમુક ખુબ જ અગત્યની પ્રેરણાદાયક સિરીયલો અને કોમેડી શો ચાલતા હોવાથી ચાલુ રાખેલા ટીવીના સ્ક્રીન પર જમા થાય છે. આ પ્રજા એટલી હઠીલી હોય છે કે કોમેડી શોના જજીસ રાક્ષસોની જેમ અટ્ટહાસ્ય કરે તો પણ સ્ક્રીન પરથી એ મચક આપતાં નથી. પાછાં આ મંકોડા ટીવી બંધ થતાં સાનભાન ભૂલી માનવીના શરીર જોડે ભટકાય છે. એમાંય ખાસ કરીને મહિલાઓના શરીર પર જ્યારે જીવડા સ્વૈરવિહાર કરે ત્યારે નૃત્ય અને બુમોનાં નવા પ્રકાર જોવા તથા સાંભળવા મળે છે. આમ પહેલા વરસાદથી ઘરની અંદર પણ ઘણી જ ગંદકી અને અરાજકતા પ્રસરી જાય છે. તો શું કવિઓને આ બધું નથી દેખાતું ?